PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2015/FH/3/1/040	Bratislava, 26. októbra 2015	

Protimonopolný úrad Slovenskej republiky, odbor koncentrácií, v správnom konaní číslo 0034/OK/2015 začatom dňa 05.10.2015 na základe oznámenia koncentrácie podľa § 10 ods. 7 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Bridgestone Europe NV/SA, so sídlom Kleine Kloosterstraat 10, 1932 Zaventem, Belgicko podaného prostredníctvom splnomocneného zástupcu Deloitte Legal s.r.o., so sídlom Digital Park II, Einsteinova 23, 851 01 Bratislava a ním splnomocneného zástupcu Advokátska kancelária MiTG LEGAL, s.r.o., so sídlom Mariánska 12, 811 08 Bratislava 

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou podľa § 9 ods. 1 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcou v získaní priamej výlučnej  kontroly podnikateľa Bridgestone Europe NV/SA, so sídlom Kleine Kloosterstraat 10, 1932 Zaventem, Belgicko nad podnikateľom A.R.S. spol. s r.o., Medený Hámor 4, 974 01 Banská Bystrica, IČO: 31 560 270 na základe Zmluvy o kúpe a prevode obchodného podielu (Shares Purchase and Transfer Agreement) zo dňa 21.09.2015 medzi JUDr. Miroslavom Kostiviarom, Krátka 19, 974 01 Banská Bystrica ako predávajúcim a spoločnosťou Bridgestone Europe NV/SA, so sídlom Kleine Kloosterstraat 10, 1932 Zaventem, Belgicko ako kupujúcim.
O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 05.10.2015 listom zaevidovaným pod číslom 4279/2015 od podnikateľa Bridgestone Europe NV/SA, so sídlom Kleine Kloosterstraat 10, 1932 Zaventem, Belgicko (ďalej len „Bridgestone Europe alebo Oznamovateľ”) prostredníctvom splnomocneného zástupcu JUDr. Miroslavy Terem Greštiakovej, advokátky a konateľky advokátskej kancelárie MiTG LEGAL, s.r.o., so sídlom Mariánska 12, 811 08 Bratislava, ktorá bola splnomocnená spoločnosťou Deloitte Legal s.r.o., so sídlom Digital Park II, Einsteinova 23, 851 01 Bratislava, doručené oznámenie koncentrácie (ďalej len „Oznámenie“) podľa § 10 ods. 7 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“).
2.	Týmto podaním bolo začaté správne konanie vo veci predmetnej koncentrácie vedené pod číslom SK 0034/OK/2015 a v súlade so znením § 11 ods. 1 zákona začala dňa 06.10.2015 plynúť lehota 25 pracovných dní na vydanie rozhodnutia, ktorá bola v súlade § 11 ods. 3 zákona prerušená výzvou na doplnenie oznámenia – listom č. 4411/2015, nakoľko v Oznámení neboli predložené všetky náležitosti, ktoré v súlade so znením § 10 ods. 9 zákona stanovuje Vyhláška úradu č. 170/2014 Z. z., ktorou sa ustanovujú náležitosti oznámenia koncentrácie (ďalej len „vyhláška“).  
3.	Dňa 19.10.2015 bolo Oznámenie doplnené podaním zaevidovaným úradom pod číslom 4517/2015. Doručením listu č. 4517/2015 sa Oznámenie stalo úplným a v súlade so znením § 11 ods. 3 zákona začala plynúť dňom 20.10.2015 prerušená lehota podľa § 11 ods. 1 zákona.
4.	Oznámenie bolo predložené podľa vzoru oznámenia koncentrácie, ktorý je uvedený v prílohe č. 2 vyhlášky. Úrad z predložených informácií a podkladov zistil, že v predmetnom prípade bola splnená podmienka stanovená v § 1 ods. 2 písm. c) vyhlášky na zúženie rozsahu podkladov predkladaných informácií a podkladov podľa § 10 ods. 9 zákona a teda na oznámenie koncentrácie formou zjednodušeného oznámenia podľa vzoru, ktorý je uvedený v prílohe č. 2 vyhlášky. 
5.	Z Oznámenia vyplýva, že koncentrácia spočíva v získaní priamej výlučnej  kontroly podnikateľa Bridgestone Europe nad podnikateľom A.R.S. spol. s r.o., Medený Hámor 4, 974 01 Banská Bystrica (ďalej len „A.R.S.“). Úrad z Oznámenia zistil, že ide o koncentráciu podľa § 9 ods. 1 písm. b), ktorá podlieha kontrole úradu podľa § 10 ods. 1 zákona.
6.	Účastníkom konania v prípade predmetnej koncentrácie je podnikateľ Bridgestone Europe, ktorý získa priamu výlučnú kontrolu nad podnikateľom A.R.S. Účastníkmi koncentrácie sú podnikateľ Bridgestone Europe na strane nadobúdateľa kontroly a podnikateľ A.R.S. na strane nadobúdaného subjektu.
7.	Podľa Oznámenia Bridgestone Europe je spoločnosť riadne zriadená a platne existujúca podľa belgického práva, je súčasťou širšej ekonomickej skupiny Bridgestone Corporation (ďalej len “skupina Bridgestone”). Skupina Bridgestone pôsobí v nasledovných odvetviach: výroba a vývoj nových pneumatík a protektorov; chemické a industriálne produkty; športové potreby. Z hľadiska posúdenia dopadov tejto koncentrácie je relevantnou oblasťou len výroba a predaj pneumatík. Z toho dôvodu úrad so zvyšnými oblasťami nebude zaoberať.

8.	Skupina Bridgestone pôsobí na trhu v SR prostredníctvom spoločnosti Bridgestone Slovakia, s.r.o., nad ktorou vykonáva priamu výlučnú kontrolu. Skupina Bridgestone pôsobí na slovenskom trhu prostredníctvom veľkoobchodného predaja vlastných nových pneumatík a protektorov.

9.	V Oznámení sa uvádza, že spoločnosť A.R.S. je spoločnosťou s ručením obmedzeným, nie je súčasťou žiadnej ekonomickej skupiny a je spoločne kontrolovaná viacerými fyzickými osobami a jednou právnickou osobou. Spoločnosť A.R.S. vykonáva maloobchodný predaj nových pneumatík rôznych výrobcov, protektorovanie a servis pneumatík a predaj protektorov, ako aj iné pridružené služby. 
10.	Protektor je označenie pre obnovovanú pneumatiku. Protektorovanie ojazdených pneumatík predlžuje jej životnosť pri kvalitatívne podobných jazdných vlastnostiach a zároveň ide o ekologickú recykláciu pneumatiky. Protektory sa používajú predovšetkým na nákladných a iných špecializovaných dopravných prostriedkoch, nakoľko cena pneumatík a aj potenciálna úspora pre tieto vozidlá je vyššia v porovnaní s pneumatikami pre osobné automobily.
11.	Pri posudzovaní dopadov predmetnej koncentrácie na hospodársku súťaž sa úrad zameral na oblasti, v ktorých pôsobia účastníci koncentrácie na území, ktoré zahŕňa územie Slovenskej republiky. Vychádzajúc z vyššie uvedených skutočností podľa Oznamovateľa možno oblasti, v ktorých pôsobia obidvaja účastníci koncentrácie vymedziť ako: 
-	oblasť predaja nových pneumatík,
-	oblasť výroby a predaja protektorov.

12.	Úrad z rozhodovacej praxe Európskej komisie (ďalej len „Komisia“) zistil, že Komisia predaj nových a protektorovaných pneumatík z hľadiska vymedzenia tovarovej dimenzie trhu odčleňuje, s čím sa úrad pre účely posúdenia predmetnej koncentrácie stotožnil. Možno ďalej uvažovať aj o užších segmentoch týchto trhov (napr. podľa účelu použitia pneumatiky na osobné automobily, nákladné automobily, atď.), avšak pre účely tohto konania nebol dôvod na to, aby úrad precizoval vymedzenie relevantných trhov a z tovarového hľadiska ponechal definíciu otvorenú. Rovnako z hľadiska geografického vymedzenia nebolo potrebné uzavrieť definíciu priestorového trhu. Úrad dopady predmetnej koncentrácie posudzoval vo vzťahu k územiu Slovenskej republiky.

13.	Podľa Oznamovateľa trh s novými pneumatikami ako aj protektormi je do značnej miery fragmentovaný. Je obvyklou praxou, že spoločnosti podnikajúce na trhu s distribúciou a predajom nových pneumatík a protektorov ponúkajú široké portfólio pneumatík od konkurenčných výrobcov značiek pre všetky typy automobilov.

14.	Skupina Bridgestone vyrába nové pneumatiky pre osobné a nákladné automobily, ako aj pre terénne a poľnohospodárske dopravné prostriedky. Protektorované pneumatiky vyrába prostredníctvom franšízového partnera spoločnosti Bandag, ktorá sa zameriava výlučne na oblasť protektorovania pneumatík nákladných dopravných prostriedkov, autobusov a niektorých typov terénnych pneumatík. Skupina Bridgestone predáva pneumatiky vo všetkých európskych krajinách prostredníctvom svojich dcérskych spoločností alebo externej siete distribútorov. Je významným dodávateľom všetkých hlavných výrobcov automobilov (napr. VW group, skupina Ford, BMW, Mercedes, General Motors, Peugeot, Renault, Toyota, skupina Fiat a iné) a nákladných automobilov (napr. Mercedes, Renault , Volvo, Scania, MAN, DAF, Iveco a iné).

15.	V súlade so slovenskou legislatívou sú dovozcovia vybraných komodít povinní zabezpečiť recykláciu týchto komodít (patria medzi ne aj pneumatiky), prípadne prispievať do Recyklačného fondu. Pre zabezpečenie týchto služieb ponúka A.R.S. protektorovanie pneumatík,. Spoločnosť A.R.S. je tiež autorizovaným predajcom rôznych značiek nových pneumatík napr. MICHELIN, KLEBER, BF GOODRICH, KORMORAN, BRIDGESTONE, MATADOR, GOODYEAR, DUNLOP PIRELLI, atď.

16.	Medzi výrobcami nových pneumatík a distribútormi existuje dodávateľsko-odberateľský (vertikálny) vzťah. Predmetná koncentrácia má vzhľadom na nadväznosť  výroby a predaja nových pneumatík a protektorov cez distribútorov vertikálny rozmer.
17.	V oblasti výroby a predaja nových pneumatík úrad neidentifikoval súťažné obavy, obidve spoločnosti pôsobia v odlišnom stupni distribučného reťazca (veľkoobchod vs. maloobchod), pričom A.R.S. predáva prostredníctvom maloobchodu nové pneumatiky rôznych výrobcov a pneumatiky dodávané skupinou Bridgestone sa na celkovom predaji A.R.S. podieľajú dlhodobo len približne 10 %. Na úrovni maloobchodu, vychádzajúc z Oznámenia, pôsobí množstvo dodávateľov nových pneumatík, dodávajúcich taktiež portfólio pneumatík rôznych výrobcov.
18.	Podľa Oznámenia skupina Bridgestone pôsobí na Slovensku v oblasti protektorov len marginálne, hlavnou aktivitou skupiny Bridgestone na Slovensku je veľkoobchodný predaj nových pneumatík. Predmetná koncentrácia nevyvoláva súťažné obavy ani v tejto oblasti.
Záver

19.	Po vyhodnotení všetkých získaných podkladov a informácií úrad dospel k záveru, že posudzovaná koncentrácia značne nenaruší účinnú súťaž na relevantnom trhu, najmä v dôsledku vytvorenia alebo posilnenia dominantného postavenia. 

20.	Z predložených informácií a podkladov v Oznámení koncentrácie úrad zistil, že nie je dôvod na vydanie rozhodnutia s odôvodnením v plnom rozsahu. 

21.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

JUDr. Radoslav Tóth                  
                 podpredseda 
Protimonopolného úradu Slovenskej republiky              

Rozhodnutie sa doručuje:

JUDr. Miroslava Terem Greštiaková
Advokátka
Deloitte Legal s.r.o.
Digital Park II
Einsteinova 23
851 01 Bratislava